পর্দার বিনোদিনীর পা পড়ল থিয়েটারে

ওয়েব ডেক্স: নাম বদলের পর এই প্রথম পর্দার বিনোদিনীর পা পড়ল শতাব্দী প্রাচীন থিয়েটারে। সোমবার সন্দেশখালির প্রশাসনিক সভা থেকে ঘোষণা করেছিলেন মুখ্যমন্ত্রী। ঘোষণার পর ওই দিন রাতেই বদলে গিয়েছিল নামফলক। বুধবার নতুন বছরের শুরুর দিনে স্টার থিয়েটারের প্রেক্ষাগৃহে ছিল পরিচালক রামকমল মুখোপাধ্যায় পরিচালিত ‘বিনোদিনী: এক নটীর উপাখ্যান’ (Binodini) পোস্টার মুক্তি। এদিন থিয়েটারে স্বশরীরে হাজির রুক্মিণী।

২৩ জানুয়ারি মুক্তি পাবে বহুল প্রতীক্ষিত এই সিনেমা। ছবির পোস্টার মুক্তির সময় আবেগপ্রবণ রুক্মিণী। অনুষ্ঠানে মুখ্যমন্ত্রীকে ধন্যবাদ জানিয়ে অভিনেত্রী বলেন, একজন মহিলাকে তাঁর প্রাপ্য সম্মান দিয়েছেন। তাঁর ১৪০ বছরের লড়াইকে মর্যাদা দিয়েছেন! একজন মহিলার কৃতিত্ব তুলে ধরলেন আর এক মহিলা। আমরা ‘টিম বিনোদিনী’ নতমসস্তকে আপনাকে কৃতজ্ঞতা ও অভিবাদন জানাই। পাশাপাশি, বিনোদিনীকে গত দেড় বছর ধরে জীবন্ত করে তুলছেন জাতীয় পুরস্কারপ্রাপ্ত অভিনেত্রী সুদীপ্তা চক্রবর্তী। মুখ্যমন্ত্রীর এই ঘোষণার পর আবেগ বাঁধ ভেঙেছে সুদীপ্তারও।

আরও পড়ুন: রবিনা কন্যা থেকে শুরু করে সইফ পুত্র একঝাঁক স্টারকিড নতুন বছরে পর্দায়

উল্লেখ্য, ১৪১ বছর আগে স্টার থিয়েটারের রেজিস্ট্রেশনের সময়ও বিনোদিনী জানতেন, তাঁর নামেই হবে নবনির্মিত থিয়েটারের নাম। কিন্তু, বাস্তবে তা হয়নি। কথা রাখেননি নটীর নাট্যগুরু গিরীশ ঘোষও। এই প্রসঙ্গে তিনি আত্মজীবনীতে লিখেছেন, ‘আমি জানিতাম যে আমারই নামে “নাম” হইবে! কিন্তু যেদিন উহারা রেজেষ্ট্রি করিয়া আসিলেন— আমি তাড়াতাড়ি জিজ্ঞাসা করিলাম যে থিয়েটারের নূতন নাম কি হইল? দাসুবাবু প্রফুল্ল ভাবে বলিলেন ‘ষ্টার।’ এই কথা শুনিয়া আমি দুই মিনিট কাল কথা কহিতে পারিলাম না।’’

পিতৃতান্ত্রিক ‘বাবু সমাজ’-এর চোখে ‘রক্ষিতা’ ‘বারবনিতা’ বিনোদিনীর নামে থিয়েটারের নাম রাখা হয়নি। সেই আক্ষেপ ছিল জীবনের শেষ দিন পর্যন্ত। বিডন স্ট্রিটের স্টার থিয়েটারে আগুন লাগার পর নতুন করে তৈরি হল  হাতিবগানে। স্বয়ং রামকৃষ্ণ যার অভিনয় দেখে মুগ্ধ হয়েছিলেন। প্রায় দেড়শ বছর পেরিয়ে, অবশেষে স্বীকৃতি পেলেন সেই ‘বিনোদ’।

দেখুন আরও খবর: